L-ambaxxaturi għall-UE llum qablu dwar il-pożizzjoni tal-Kunsill dwar proposta li tgħin biex jiġi indirizzat l-impatt negattiv tat-tifqigħa tal-COVID-19 fuq is-settur tas-sajd u l-akkwakultura. Il-proposta ser temenda r-regolament dwar il-fond Ewropew għall-affarijiet marittimi u s-sajd (FEMS) u r-regolament dwar l-organizzazzjoni komuni tas-swieq (OKS). Irridu niżguraw li l-kriżi attwali ma tikkawżax ħsara irreparabbli lill-komunitajiet fejn is-sajd u l-akkwakultura huma l-attivitajiet ekonomiċi ewlenin. Il-proposta approvata llum ser tipprovdi appoġġ finanzjarju lis-sajjieda u lill-bdiewa tal-akkwakultura tal-UE biex tgħinhom jegħlbu l-isfidi ekonomiċi kkawżati mit-tifqigħa tal-COVID-19. Marija Vučković, ministru għall-Agrikoltura tal-Kroazja Il-proposta tintroduċi l-miżuri speċifiċi li ġejjin: appoġġ b'rabta mal-waqfien temporanju tal-attivitajiet tas-sajd b'rata massima ta' kofinanzjament ta' 75% tan-nefqa pubblika eliġibbli appoġġ b'rabta mas-sospensjoni temporanja jew mat-tnaqqis tal-produzzjoni u l-bejgħ tal-akkwakultura appoġġ lill-organizzazzjonijiet u l-assoċjazzjonijiet tal-produtturi għall-ħżin tal-prodotti tas-sajd u tal-akkwakultura żieda tal-kwantitajiet eliġibbli għall-għajnuna għall-ħżin għal 25% tal-kwantitajiet annwali tal-prodotti kkonċernati Il-pożizzjoni tal-Kunsill maqbula llum iżżid l-emendi li ġejjin għall-proposta: l-inklużjoni tas-sajjieda bil-mixi (l-aktar nisa) bħala eliġibbli għal appoġġ f'każ ta' waqfien temporanju deroga għall-waqfien temporanju għal bastimenti ġodda flessibbiltà sabiex jintużaw 10% tal-fondi baġitarji allokati lill-Prijorità 3 tal-Unjoni l-għoti ta' kapital operatorju u l-kumpens għat-tnaqqis ta' bejgħ u spejjeż addizzjonali ta' ħżin għall-bdiewa tal-akkwakultura Il-miżuri speċifiċi tal-FEMS fil-proposta huma kkomplementati b'emenda għar-regolament dwar l-OKS li jagħmel possibbli l-użu tal-mekkaniżmu ta' ħżin jekk l-istati membri ma jkunux stabbilixxew u ppubblikaw prezzijiet skattaturi, u jippermetti lill-organizzazzjonijiet tal-produtturi tal-akkwakultura li jibbenefikaw mill-mekkaniżmu ta' ħżin. Il-proposta tipprevedi wkoll li n-nefqa għall-operazzjonijiet appoġġati skont dawn il-miżuri tkun eliġibbli mill-1 ta' Frar 2020. Kuntest Ir-regolament dwar il-FEMS attwalment fis-seħħ ġie adottat fl-2014 sabiex jappoġġa s-sajd u l-akkwakultura sostenibbli u kompetittivi, iżda ma jipprovdix għat-tip ta' appoġġ li huwa meħtieġ biex jingħelbu l-konsegwenzi tat-tifqigħa tal-COVID-19. Il-Kummissjoni adottat il-proposta tagħha li temenda r-regolament tal-2014 fit-2 ta' April 2020. Il-passi li jmiss Il-presidenza tal-Kunsill issa ser tinforma lill-Parlament Ewropew li jekk huwa jadotta l-pożizzjoni tiegħu fil-forma stabbilita fit-test maqbul mill-Kunsill, il-Kunsill japprova l-pożizzjoni tal-Parlament Ewropew u l-att għandu jiġi adottat bil-formulazzjoni li tikkorrispondi għall-pożizzjoni tal-Parlament Ewropew. Il-presidenza ser titlob ukoll lill-Parlament Ewropew biex juża l-proċedura urġenti. Proposta tal-KE Regolament dwar il-FEMS Regolament dwar l-OKS fil-prodotti tas-sajd u l-akkwakultura